**Анализа могућности преласка пословања домова здравља на трезоре јединица локалне самоуправе у Републици Српској**

Фебруар 2021. године

**Увод**

Овај документ настао је као резултат спроведених активности Савеза општина и градова Решублике Српске (СОГРС) у склопу пројекта “Јачање капацитета савеза општина и градова у Босни и Херцеговини” који финансирају Влада Краљевине Шведске и Влада Швајцарске конфедерације, а који има за циљ да подржи два савеза општина и градова у БиХ, уз техничку подршку Шведске асоцијације локалних власти (SALAR) у периоду од фебруара 2018. до јула 2021. године.

Треба нагласити да су представници Савеза општина и градова Републике Српске активни чланови формиране Радне групе Министарства здравља и социјалне заштите у Влади Републике Српске, чији је циљ реализација преласка пословања домова здравља на трезоре јединица локалне самоуправе. У том контексту, управо кроз дјеловање Радне групе, СОГРС је преузео обавезу да припреми процедуре које ће омогућити прелазак домова здравља на трезоре локалних заједница, укључујући и посебан документ у којем би се извршила анализа могућности преласка пословања домова здравља на трезоре јединица локалне самоуправе те дале основне препоруке и усмјерења у том правцу.

Као резултат те активности припремљен је документ под називом „Анализа могућности преласка пословања домова здравља на трезоре јединица локалне самоуправе“. Документ у уводном дијелу даје генерални осврт на трезорски систем пословања на нивоу јединица локалне самоуправе у Републици Српској док се у другом дијелу документа даје детаљнији увид у то шта за домове здравља и здравствене установе у Републици Српској значи прелазак на трезорски систем пословања, које су то предности и могући изазови.

Централни дио овог документа посвећен је анализи интерних аката, процедура и пракси које је у оквиру домова здравља и здравствених установа потребно усвојити или прилагодити како би се извршило уљкучивање у трезорки систем пословања. Документ даје и преглед препоручених активности на основу искустава и ранијих пракси домова здравља у Челинцу, Дервенти и Братунцу обзиром да се ради о здравственим установма које су се раније укључиле у трезорски систем пословања. Такође, приликом анализе и дефинисања препоручених активности узета су у обзир и закључци са одржаних састанака Радне групе као и са консултативних састанака са предсатвницима Министарства здравља и социјалне заштите.

Сходно томе, вјерујемо да ће документ послужити као корисно штиво за запослене у домовима здравља у Републици Српској које у наредном периоду очекује прелазак на трезорски систем пословања и који се тим поводом могу соучити са бројни изазовима, активностима и задацима у оквиру усвајања нових пракси пословања и прилагођавању интерних аката и процедура.

**Шта је трезорски систем пословања на нивоу јединица локалне самоуправе у Републици Српској и која је његова сврха?**

Трезорски систем пословања на нивоу јединица локалне самоуправе у Републици Српској (даље у тексту: локални трезор) је централизован скуп процеса који се односе на планирање, контролу средстава која приспијевају и одлијевају се са рачуна којима располаже јединица локалне самоуправе, затим измирење обавеза, процес праћења потраживања и имовине на располагању и, на крају, благовремено, тачно, потпуно извјештавање за општински менаџмент на којем се базирају одлуке и одговорности истих. Основна **сврха локалног трезора је да обезбиједи ефикасно располагање и управљање буџетским средствима** којима располажу општине, градови и фондови.

Локални трезори дјелују као организационе јединице унутар општина, градова и фондова и обављају послове прописане Законо о трезору и законима којима се уређују локална управа и самоуправа и функција и надлежност фондова.

Послови који се обављају у оквиру трезорског система пословања су: отварање и вођење рачуна који улазе у систем Јединственог рачуна трезора, распоређивање јавних прихода, пренос јавних прихода са рачуна јавних прихода на трансакционе рачуне корисника јавних прихода, обједињавање средстава у систему Јединственог рачуна трезора, извршење обавеза, исплата или пренос средстава у име и за рачун буџетских корисника и фондова или директни пренос буџетским корисницима и фондовима на основу одлуке о буџету или на основу финансијског плана, извршење обавеза, исплата или пренос средстава за спољни и унутрушњи дуг, пренос јавних средстава на рачуне средстава за инвестирање у складу са Законом о инвестирању јавних средстава, итд.

Први елемент трезорског пословања **јесте јединствени рачун трезора (ЈРТ) јединице локалне самоуправе**. Јединствени рачун трезора је рачун на који се врше уплате средстава на име Републике Српске, општина, градова и фондова са рачуна јавних прихода или директно, као и све исплате у име Републике Српске, општина, градова и фондова. Систем Јединственог рачуна трезора састоји се од:

* рачуна јавних прихода
* инвестиционих рачуна,
* трансакционих рачуна и
* рачуна за посебне намјене

Јавни приходи су приходи утврђени у складу са законом и остварени по основу пореза, такса, доприноса, накнада и других прихода којима се финансирају права и дужности Републике Српске, општина, градова и фондова а **рачун јавних прихода** је рачун на који се врше уплате јавних прихода Републике Српске, општина, градова и фондова и са кога се врши расподјела на рачуне корисника јавних прихода

**Инвестициони рачуни** су рачуни које Трезор Републике Српске и локални трезори отварају у Централној банци Босне и Херцеговине или у банкама овлашћеним за обављање платног промета и користе се за инвестирање расположивих јавних средстава у смислу Закона о инвестирању јавних средстава. Средствима која се налазе на инвестиционим рачунима не могу се плаћати буџетски издаци!

**Трансакциони рачуни** су рачуни које Трезор Републике и локални трезори отварају у овлашћеним организацијама за обављање платног промета и путем којих се врши плаћање буџетских издатака.

**Рачун посебних намјена** је рачун који на захтјев буџетског корисника отварају Трезор Републике и локални трезори на који се врше уплате средстава посебних намјена, као и све исплате по намјенама или пројектима.

Дакле, у оквиру трезорског система пословања сви јавни приходи уплаћују се на рачуне у систему Јединственог рачуна трезора а искључиво право располагања средствима у систему Јединственог рачуна трезора има Министарставо финансија, односно надлежна служба општине, града и фонда.

Успостављањем система Јединственог рачуна трезора сви појединачни рачуни буџетских корисника се затварају, а њихова салда се уплаћују на рачуне у систему Јединственог рачуна трезора.

**Шта за домове здравља и здравствене установе у Републици Српској значи прелазак на треорски систем пословања?**

Преласком на трезорски систем пословања **домови здравља** и друге здравствене установе у Републици Српској **престају да функционишу као индивидуалне пословне цјелине** већ, као буџетски корисници, **постају дио ширег трезорског система** који подразумијева другачије оперативне процедуре и праксе, нарочито када се ради у финансијском управљању.

Сходно томе, **дио одговорности за финансијско управљање домом здравља се преноси и на ниво јединице локалне самоуправе (општине/града)** у оквиру које дом здравља дјелује. Важно је нагласити да су локални трезори одговорни за измирење обавеза у складу са одобреним финансијским планом, односно одлуком о усвајању буџета општине или града. Тиме се доприноси **већој стабилности у самом пословању домова здравља** обзиром да буџет општине или града постаје гарант финансијске сигурности да ће се услуге пружати у складу са планом и буџетом, што је нарочито важно у условима непредвиђених догађаја и ванредних ситуација попут актуелне пандемије COVID-19.

Поред тога, обзиром да буџетски корисници имају обавезу да припремају и достављају надлежној служби општине/града своје буџетске захтјеве, односно кварталне финансијске планове за буџетску потрошњу, прелазак на трезорски систем пословања за домове здравља значи и **јачање функције планирања.**

Имајући у виду да буџетски корисници, у складу са Законом о трезору, могу стварати обавезе највише до износа средстава одобрених буџету, односно, у кварталним финансијским плановима,тиме се се омогућава **ефикасније и рационалније кориштење јавних ресурса** **и виши ниво контроле трошкова у здравственом систему**. Боље планирање повлачи потребу за формирањем приоритета те се медицински оперативни трошкови стављају у први план, у односу на немедицинске трошкове, како у самом поступку планирању тако и током извршења буџета.

Посматрано из перспективе Републике Српске, преласком домова здравља и здравствених установа на трезорски систем пословања **успорава се и ставаља под контролу раст унутрашњег дуга** јер се лимитира ранија пракса задуживања или „потрошње на одгођено“ појединих домова здравља и здравствених установа, посебно у смислу акумулирања обавеза према Пореској управи Републике Српске и фондовима.

Поред наведених бенефита преласка домова здравља и здравствених установа на трезорски систем пословања, постоје и одређени изазови у овом процесу које је потребно на вријеме адресирати како би се избјегле потенцијалне негативне посљедице. Управо из тог разлога у наредном тексту описани су припремне радње и препоручене активности за прелазак пословања домова здравља на трезоре јединица локалне самоуправе у Републици Српској, све с циљем избјегавања могућих негативних ефеката.

**Припремне радње и препоручене активности за прелазак пословања домова здравља на трезоре јединица локалне самоуправе у Републици Српској**

Прије детаљног представљања припремних радњи и препоручених активности за прелазак пословања домова здравља на трезоре јединица локалне самоуправе у Републици Српској потребно је нагласити **важност временске усклађености цјелокупног процеса**. Обзиром да прелазак на локални трезор захтијева усклађивање са прописима који регулишу пословање буџетских корисника, између осталог и са Законом о буџетском систему Републике Српске, неопходно је на самом почетку указати на значај временске усклађености динамике више истовремених процеса.

То у пракси значи да домови здравља своје припремне радње и активности везано за прелазак на локални трезор требају отпочети већ почетком године (у првом кварталу) како би **до краја календарске године извршили сва потребна усклађивања и испунили техничке предулове за прелазак на трезорски систем**. У складу с тим је препорука да временска динамика процеса прати буџетски календар због чињенице да финансијски план дома здравља треба бити интегрисан у буџет општине/града који се усваја крајем текуће године за наредну годину. То значи да **сам чин преласка на локални трезор треба везати за календарски почетак године а до тада завршити све потребне припремне радње и испунити техничке предуслове** о којима ће више ријечи бити у наставку текста.

Нешто другачији приступ, по којем се прелазак дома здравља на локални трезор врши у току године, је теоретски могућ (захтијева релабаланс буџета општине/града) али је у техничком смислу знатно комплекснији и повезан са много више ризика на које актери у самом процесу не могу утицати. Због тога је још једном потребно нагласити препоруку да се процес преласка усклади са буџетским календаром и да формални почетак пословања дома здравља у оквиру локалног треозора буде везан за календарски почетак године.

Још један **важан аспект припремних активности је организовање стручне/менторске подршке за представнике домова здравља и здравствених установа у Републици Српској које у наредном периоду очекује прелазак на трезорски систем пословања**. Имајући у виду да су у моменту писања овог документа домови здравља у Челинцу, Дервенти и Братунцу већ прешли на локални трезор, постоје корисна искуства и стручна знања која могу помоћи осталим домовима здравља да лакше савладају могуће изазове у самом процесу укључивања у терзорски систем пословања. У складу с тим препорука је да се на републичком нивоу оформи заједнички менторски или консултантски тим (уз координациону улогу Министарства здравља и социјалне заштите) који ће домовима здравља осигурати стручну и техничку подршку, прије свега кроз организовање уводних обука и у повођењу припремних активности, односно, током усвајања нових пракси и прилагођавања интерних аката и процедура.

1. **Доношење одлуке о преласку на трезорски систем пословања**

Доношење одлуке о преласку на трезорски систем пословања је **први и основни корак у процесу укључивања дома здравља у трезорски систем пословања**. Одлуком се формално започиње процес којим дом здравља **улази у систем трезорског пословања и стиче статус буџетског корисника** у смислу праћења намјенског коришћења одобрених буџетских средстава, те припреме и објављивања одговарајућих извјештаја као и вођења регистра буџетског корисника.

Одлуком, коју доноси Скупштина општине/града, **дају се и конкретна задужења** у смислу провођења припремних радњи и активности којима се обезбјеђује трезорски систем пословања ове здравствене установе, а које укључују прилагођавање интерних аката, обуке за трезорско пословање, примјену прописа о трезорском пословању и друге неопходне радње.

Модел Одлуке о укључивању у трезорски систем пословања дома здравља доступан је у Прилогу број 1 овог документа.

1. **Формирање радне групе или мјешовитог стручног тима за прелазак дома здравља на локални трезор**

Након доношења Одлуке о преласку на трезорски систем пословања и испуњавања формалних претпоставки за почетак процеса, **препорука је да се формира посебна радна група или мјешовити стручни тим који ће водити цјелокупан процес**. Иако ово није формална обавеза, пожељно је **одмах на почетку укључити све релевантне актере у процес имајући у виду да припреме за укључивање дома здравља у локални трезор захтијевају редовну и директну комуникацију**, прије свега представника дома здравља и општинске/градске управе. У складу с тим потребно је дефисати састав радне групе на начин да поред представника надлежне службе дома здравља и одјељења/службе за буџет и финансије на нивоу општине/града, у рад овог тијела буду укључене и особе које ће моћи сагледати цјелокупан процес из финансијске, економске, правне и стручне (медицинске) перспективе. Радну групу пожељно је формирати самом одлуком о преласку на трезорски систем пословања или посебним актом.

По формирању радне групе потребно је да њени чланови на једном од својих првих састанака усвоје тзв. мапу пута као план активности за укључивање дома здравља на локални трезор. **Мапа пута треба да садржи детаљан преглед активности и појединачних задатака са јасно дефинисаним роковима и одговорностима за њихово извршење**.

Након што чланови радне групе припреме мапу пута важно је такође да се са садржајем исте (кључним задацима и активностима) упознају и надлежне службе/реферати у дому здравља и јединици локалне самоуправе.

1. **Усклађивање праксе, интерних аката и процедура**

Кључни аспект припреме дома здравља за прелазак на локални трезор односи се на усклађивање праксе, интерних аката и процедура. Већ је речено како укључивање дома здравља у трезорски систем пословања подразумијева и стицање статуса буџетског корисника. У том смислу потребно је на почетку процеса идентификовати праксе и процедуре у оквиру дома здравља које је потребно ускладити са нормативним захтјевима који се односе на буџетске кориснике и основним елементима трезорског система пословања.

Како би се осигурало заједничко разумијевање свих актера укључених у процес, пожељно је на наведену тему организовати уводну обука. Обука би имала за циљ да учеснике упозна са најважнијим захтјевима када је у питању дјеловање буџетских корсника у оквиру трезорског система пословања а гдје би фокус био на нормативне оквир и садржај релевантних законских и подзаконских аката, Између осталих, уводна обука би требала осигурати детаљан увид у садржај сљедећих прописа:

* Закон о буџетском систему Републике Српске;
* Закон о трезору Републике Српске;
* Правилник о финансијском извјештавању за кориснике буџета Републике, општина, градова и фондова;
* Правилник о рачуноводству, рачуноводственим политикама и рачуноводственим процјенама за буџетске кориснике;
* Правилник о буџетским класификацијама, садржини рачуна и примјени контног оквира за кориснике прихода буџета Републике, општина, градова и фондова;
* Правилник о финансијском извјештавању буџетских корисника;
* Упутство о форми, садржају и начину попуњавања образаца за трезорско пословање буџетских корисника.

Након уводне обуке и упознавања са најважнијим захтјевима када је у питању дјеловање буџетских корисника у оквиру трезорског система пословања, **чланови радне групе требају идентификовати листу интерних аката и процедура које је потребно донијети, измијенити или допунити, а у складу са нормативним захтјевима који се односе на буџетске кориснике и основним елементима трезорског система пословања**. Ова листа интерних аката и процедура је специфична за сваки дом здравља појединачно јер зависи од ранијих политика и процедура које су се примјењивале и степена њихове (не)усаглашености са новим нормативним захтјевима.

Посматрано по основним областима пословања, нарочито је важно пажњу усмјерити на сљедеће послове и функције:

* Планирање
* Плаћање, фактурисање, набавке
* Рачуноводство
* Извјештавање

**Планирање**

Стицањем статуса буџетског корисника **домови здравља дужни су своје финансијске планове припремати у форми буџетског захтјева или кварталних финансијских планова и исте достављати надлежној служби за буџет и финансије у јединици локалне самоуправе.** Буџетски корисници су дужни своје захтјеве доставити према буџетском календару, најкасније до 15. септембра текуће године за наредну годину.

Имајући у виду да **буџетски корисници**, у складу са Законом о трезору, **могу стварати обавезе највише до износа средстава одобрених у буџету, односно, у кварталним финансијским плановима, буџетски издаци могу се реализовати искључиво ако су у складу са усвојеним финансијским планом**. То буџетским корисницима, а тако и домовима здравља, намеће обавезу да реално планирају и добро утемеље своје пројекције будућих прихода и издатака.

Посебан **изазов у том сегменту може да представља пројекција будућих прихода домова здравља обзиром да они доминантно зависе од реализације уговора о финансирању примарне здравствене заштите са Фондом здравственог осигурања Републике Српске**. Тим прије што се уговори са Фондом здравственог осигурања у појединим случајевима склапају тек након 15. септембра и рока за достављање буџетског захтјева. У тој ситуацији препорука је **да домови здравља своју пројекцију прихода од Фонда здравственог осигурања заснивају на трендовима и подацима из претходног периода**. Друга могућност је да се покушају осигурати **вишегодишњи (трогодишњи) уговори са Фондом** што ће омогућити поузданије планирање будућих прихода.

Важно је напоменути како **преласком на трезорски систем пословања планирање постаје једна од најважнијих управљачких функција за руководство домова здравља**. Другим ријечима, што се боље и реалније планира касније је много мање проблема и нејасних ситуација у фази реализације и извршења буџета.

**Плаћање, фактурисање, набавке**

Поред функције планирања преласком домова здравља на трезорски систем пословања потребно је ојачати и аспект финансијског и оперативног управљања. У том контексту битно је имати на уму да се **реализација финансијских трансакција** (набавки, плаћања, фактурисања и др.) више не одвија директно између дома здравља и других правних лица већ посредством локалног трезора, односно, **искључиво на основу образаца за трезорско пословање који се достављају надлежној служби или организационој јединици у оквиру јединице локалне самоуправе.**

Због тога је важно да већ у припремној фази представници дома здравља буду упознати са садржајем и начином на који се попуњавају обрасци за трезорско пословања. **Ради се о седам основних образаца који су прописани Упутством о форми, садржају и начину попуњавања образаца за трезорско пословање буџетских корисника** и то:

* Образац број 1: Захтјев за набавку
* Образац број 2: Група рачуна
* Образац број 3: Група налога за књижење
* Образац број 4: Добављач – представништво – банка
* Образац број 5: Лична примања
* Образац број 6: Купац
* Образац број 7: Унос потраживања

Треба напоменути да наведено Упутство садржи и илустративне примјере већ попуњених образаца.

Увид у наведене обрасце за терзорско пословање и прилагођавање интерних процедура је неопходно у припремној фази како би се финансијско и оперативно управљање у дому здравља оганизовало у складу са захтјевима локалног трезора те како би се осигурао континуитет пружања свих медицинских услуга, односно, да се избјегне ризик застоја у пружању одређени услуга због потенцијалне неусклађености изазване преласком на трезорско пословање.

У оперативном смислу такође је важно нагласити **значај директне и сталне комуникације између надлежних служби општинској/градској управи и дому здравља**. Ова комуникација треба да буде на највишем нивоу, нарочито између службеника који директно раде на уносу и обради образаца за терзорско пословање. Због тога је пожељно је да испред надлежне општинске/градске службе буде именована најмање једна особа за комуниакцију са службеницима из дома здравља ради експедитивности и чињенице да пословање домова здравља носи низ специфичности у односу на пословање других буџетских корисника

Финансијски аспект управљања домом здравља треба организовати на начин да се осигура континуитет наплате и управљања новачним токовима (да се „не изгуби“ приходована новчана маса прије преласка на трезорско пословање). У том смислу **важно је непосредно прије преласка на локални трезор обавијестити кориснике услуга (нарочито оне према којима су фактурисане услуге) о промјени рачуна и начину на који могу измирити своје обавезе према дому здравља (припремити и дати на увид примјер попуњене буџетске уплатнице)**.

Још један битан елемент је **дефинисање начина по којем ће се реализовати приходи дома здравља по основу извршених услуга другим буџетским корисницима унутар истог локалног трезора**. Ово прије свега захтијева јасну инструкцију од стране надлежне службе за буџет и финансијске у општинском/градском органу управе о начинима и моделима плаћања између различитих буџетских јединица.

Финансијски аспект треба да узме у обзир и могућност директне наплате од корисника услуга (партиципација) и готовинских уплата. Једна од могућности је да се партиципација наплаћује на шалтерима поште или комерцијалних банака. Друга могућност је да корисници директно плаћају партиципацију у дому здравља, без одласка у оближњу банку или пошту, што је за кориснике свакако једноставнија опција. У том случају неопходно је да Скупштина општине донесе **одлуку о томе да се партиципација наплаћује у дому здравља** а дом здравља да донесе интерни акт (уколико га већ нема) којим се дефинише благајничко пословање и начин по којем ће се **полог пазара вршити сваки дан на рачун јавних прихода у локалном трезору**.

**Када су у питању плаћања и набавке**, преласком дома здравља на трезорски систем пословања она се врше искључиво путем локалног трезора и у том смислу **обавеза дома здравља је да исправно и благовремено припреми одговарајуће обрасце за трезорско пословање** у складу са Законом о трезору Републике Српске и Упутствомом о форми, садржају и начину попуњавања образаца за трезорско пословање. Овдје одређени изазов свакако могу представљати хитне набавке и дјеловање у ситуацији непредвиђених (ванредних) околности. Због тога је још једном потребно нагласити значај сталне и директне комуникације запослених у надлежним службама општине/градске управе и дома здравља како би се осигурала потребна експедитивност у реализацији трезорских налога, нарочито у тим ситуацијама.

**Рачуноводство**

Прелазак домова здравља на трезорски систем пословања захтијева између осталог и усклађивање рачуноводствених политика. У првом реду ту се мисли на **Правилник о рачноводству, рачуноводственим политикама и рачуноводственим процјенама за буџетске кориснике као и на Правилник о буџетским класификацијама, садржини рачуна и примјени контног оквира за кориснике прихода буџета Републике, општина, градова и фондова**. Ради се о два најважнија подзаконска акта у односу на које је неопходно ускладити интерну рачуноводствену политику посматраног дома здравља.

У смислу практичне примјене и евидентирања пословних и финансијских промјена одређени **изазови могу се појавити у случајевима када Фонд здравственог осигурања Републике Српске врши набавке у име и за потребе дома здравља**. Како би дом здравља у својим пословним књигама могао евидентирати ове промјене неопходно је да постоји одговарајући документ – рачуноводствена исправа као основ за евиденцију. У најчешћем број случајева то су уговори о цесији који не буду благовремено потписани па се због тога јавља потреба за тзв. „прекњижавањем“. Један од начина за превладавање овог изазова је да се у интерном правилнику о рачуноводству и рачуноводственим политикама дома здравља запримљени извјештаји о извршеним набавкама од стране Фонда здравственог осигурања РС третирају као привремена рачуноводствена исправа чиме би се касније могло извршити аутоматско „раскњижавање“ у моменту када оригинални примјерак уговора о цесији дође на потпис.

**Извјештавање**

У погледу извјештавања, преласком на трезорски систем пословања домови здравља имају обавезу да припремају и подносе кварталне, полугодишње и годишње финансијске извјештаје. Ова обавеза је дефинисана Правилником о финансијском извјештавању буџетских корисника којим се прописује форма, садржај, начин припреме и презентације финансијских извјештаја за одређене јединице (нивое) власти у Републици Српској. Самим правилником дефинисани су и обрасци по којима су буџетски корисници дужни извјештавати.

1. **Тестна фаза - Провјера испуњености услова за прелазак на трезорски систем**

Након што се оствари детаљан увид у захтјеве које дом здравља треба да испуни у смислу преласка на трезорски систем пословања и стицања статуса буџетског корисника, потребно је дефинисати приступ по којем ће се извршити прилагођавање интерних аката и процедура (које интерне акте и процедуре је потребно донијети, односно, допунити или измијенити и у ком року). Ради се о завршној фази припремних активности када је потребно провјерити спремност, прије свега спремност надлежних служби у дому здравља и локалном органу управе, за прелазак на трезорски систем пословања. **Спремност је, између осталог, могуће провјерити тако што ће се симулирати различите ситуације и пословни догађаји уз претпоставку да је дом здравља већ укључен на трезорски систем пословања.** У склопу тог поступка препоручује се да чланови радне групе направе детаљан увид у пословне догађаје из текуће или претходне године и „преведу“ их у хипотетичку ситуацију измијењених пракси и процедура када је дом здравља већ дио локалног трезора. Сврха овог поступка је да се благовремено препознајумогући изазови и понуде адекватни одговори, односно, креирају најбоља рјешења.

Након што се на овај начин провјери испуњеност услова за прелазак дома здравља на трезорски систем пословања, **пожељно је да радна група о томе сачини извјештај**, односно, да упозна кључне актере (представнике дома здравља и локалне управе) о проведеним припремним активностима, извршеним измјенама и прилагођавањима те коначној спремности да се дом здравља укључи на локални трезор.

1. **Укључивање дома здравља на трезорски систем пословања, праћење рада и подузимање евентуалних корективних акција**

Сам чин преласка дома здравља на трезорски систем пословања захтијева и испуњавање низа техничких предуслова. У првом реду овдје се мисли на **отварање рачуна посебних намјена у оквиру јединственог рачуна трезора јединице локалне самоуправе** и истовремено гашење рачуна дома здравља у банци те пренос средстава са рачуна путем којег се раније пословало на нови рачун. **Овај поступак треба да прати обавјештавање свих спољних сарадника, купаца и добављача о преласку дома здравља на локални трезор и извршеној промјени рачуна**. Пожељно је такође достављање сличне инструкције банкама како би се избјегла ситуација да се средства враћају јер купци нису могли за изврше плаћања на стари рачун дома здравља.

Поред тога, **препорука је да се прије преласка на локални трезор реализују све планиране јавне набавке у текућој години те регулишу међусобне обавезе и потраживања према другим буџетским корисницма који дјелују у систему локалног трезора**.

Још једном је потребно напоменути како формални почетак пословања дома здравља у оквиру локалног трезора треба везати за календарски почетак године те на исти начин ускладити периоде како планских тако и извјештајних докумената.

Препорука је и то **да раније формирана радна група настави са радом и неколико мјесеци након преласка дома здравља на трезорски систем пословања** како би се реаговало у случају специфичних захтјева и новонасталих околности које захтијевају одређене корективне акције.



**Прелазак на локални трезор, праћење рада и подузимање корективних активности**

**Тестна фаза**

**Провјера испуњености услова за прелазак на трезорски систем пословања**

* Отворен рачун посебних намјена у оквиру ЈРТ
* Достављена инструкција/обавјештење о гашењу старог рачуна Дома здравља и отварању новог
* Праћење рада Дома здравља у оквиру трезорског система подузимање корективних активности

**Први квартал наредне године**

**Квартал IV**

**Квартал III**

**Квартал II**

**Квартал I**

* Извршена провјера спремности (тестирање нових пракси и процедура) за прелазак Дома здравља на локални трезор
* Израђен и достављен извјештај Радне групе о испуњености услова за прелазак на локални трезор
* Организована обука о нормативном оквиру који дефинише пословање у оквиру локалног трезора и обавезе буџетских корисника
* Идентификоване праксе, интерни акти и процедуре које је потребно ускладити са нормативним захтјевима
* Дефинисан приступ и извршена потребна прилагођавања пракси и интерних процедура с посебним фокусом на функцију планирања, поступке плаћања, фактурисања и набавки, рачуноводства и извјештавања
* Скупштине општине/града донијела Одлуку о преласку на трезорски систем пословања

**Усклађивање праксе, интерних аката и процедура**

* Дефинисан састав Радне групе за укључивање Дома здравља на локални трезор и именовани чланови
* Израђена интерна Мапа пута (план активности) за прелазак на трезор са дефинисаним роковима и одговорностима за извршење појединачних задатака и активности
* Све надлежне службе/реферати из Дома здравља и ЈЛС упознати са задацима и активностима из Мапе пута

**ХОДОГРАМ АКТИВНОСТИ ПРЕЛАСКА ДОМОВА ЗДРАВЉА НА ТРЕЗОРСКИ СИСТЕМ ПОСЛОВАЊА**

**Доношење одлуке о преласку на трезорски систем пословања**

**Формирање Радне групе или мјешовитог стручног тима за прелазак Дома здравља на локални трезор**

**Листа релевантних прописа за прелазак домова здравља на трезорски систем пословања**

* Закон о буџетском систему РС (Сл. гласник РС 121/2012, 52/2014, 103/2015 и 15/2016)
* Закон о трезору РС (Сл. гласник РС 28/2013 и 103/2015)
* Правилник о финансијском извјештавању за кориснике буџета Републике, општина, градова и фондова (Сл. гласник РС 15/2017)
* Правилник о примјени МРС за јавни сектор (Сл. гласник РС 128/2011)
* Правилник о рачноводству, рачуноводственим политикама и рачуноводственим процјенама за буџетске кориснике (Сл. гласник РС 115/2017 и 118/2018)
* Правилник о критеријумима за стицање статуса буџетског корисника (Сл. гласник РС 116/2013)
* Правилник о буџетским класификацијама, садржини рачуна и примјени контног оквира за кориснике прихода буџета Републике, општина, градова и фондова (Сл. гласник РС 98/2016, 115/2017 и 118/2018)
* Правилник о финансијском извјештавању буџетских корисника (Сл. гласник РС 98/2017)
* Правилник о начину враћања и прекњижавања више или погрешно уплаћених јавних прихода (Сл. гласник РС 18/2008 и 111/2011)
* Правилник о вођењу помоћних књига (Сл. гласник РС 59/2005)
* Упутство о форми, садржају и начину попуњавања образаца за трезорско пословање буџетских корисника (Сл. гласник РС 10/2017)
* Упутство о форми, садржају и начину попуњавања обрасца за потврђивање неизмирених обавеза буџетских корисника (Сл. гласник РС 99/2009)
* Одлука о одобравању одступања консолидованог буџетског дефицита од фискланих правила (Сл. гласник РС 122/2020)
* Рјешење о бројчаним ознакама корисника буџета општина (Сл. гласник РС 116/2017)

**Прилог 1: Модел Одлуке о укључивању у трезорски систем пословања дома здравља**

На основу члана 39. став (2) тачка 2. и члана 82. став (2) Закона о локалној самоуправи („Службени гласник РС“ број 97/16), члана \_\_\_\_ Статута града/општине \_\_\_\_\_\_\_\_\_\_\_\_\_ („Службени гласник града/општине \_\_\_\_\_\_\_\_\_\_\_\_ број \_\_\_/\_\_\_), а у вези са реализацијом Акционог плана Владе Републике Српске за осигурање одрживости здравственог система Републике Српске (Закључак Владе РС број 04/1-012-2-823/19 од 28. 03.2019. године)и Закључка Владе РС број \_\_\_\_\_ од \_\_\_\_\_\_\_\_\_\_\_\_\_\_\_\*,Скупштина града/општине \_\_\_\_\_\_\_\_\_\_\_\_\_ на својој \_\_ редовној сједници одржаној дана \_\_\_\_\_\_\_\_\_\_\_\_ године, донијела је

**О Д Л У К У**

**О УКЉУЧИВАЊУ У ТРЕЗОРСКИ СИСТЕМ ПОСЛОВАЊА**

**ЈЗУ ДОМА ЗДРАВЉА\_\_\_\_\_\_\_\_\_\_\_\_\_\_\_\_**

**ГРАДА/ОПШТИНЕ \_\_\_\_\_\_\_\_\_\_\_\_\_\_\_\_\_\_\_**

**I**

Овом Одлуком ЈЗУ Дом здравља\_\_\_\_\_\_\_\_*(навести назив уколико има)*у граду/општини \_\_\_\_\_\_\_\_\_\_\_\_\_\_\_\_\_\_ укључује се у трезорски систем пословања и стиче статус буџетског корисника у смислу праћења намјенског коришћења одобрених буџетских средстава, те припреме и објављивања одговарајућих извјештаја и вођења регистра буџетског корисника.

**II**

Одјељење за буџет и финансије *(навести назив према Правилнику о систематизацији...)* града/општине \_\_\_\_\_\_\_\_\_\_\_\_\_\_\_ дужно је да заједно са надлежним министарствима и одговарајућом службом ЈЗУ Дома здравља обави све потребне активности којима се обезбјеђује трезорски систем пословања ове здравствене установе, а које укључују прилагођавање интерних аката, обуке за трезорско пословање, примјену прописа о трезорском пословању и друге неопходне радње.

**III**

Ова Одлука ступа на снагу осмог дана од дана објављивања у „Службеном гласнику града/општине \_\_\_\_\_\_\_\_\_\_\_\_\_\_\_\_\_\_“, а о њеном извршењу стараће се градо/начелник.

**ОБРАЗЛОЖЕЊЕ**

Влада Републике Српске је Закључком број 04/1-012-2-823/19 од 28. 03.2019. године усвојила Акциони план за осигурање одрживости здравственог система Републике Српске, према којем је један од приоритета да се заустави тренд повећања укупних обавеза у здравственом систему. Једна од планираних активности је прелазак здравствених установа на трезорски ситем пословања. Закључком Владе РС број \_\_\_\_од \_\_\_\_\_\_\_\_\_\_\_\_\* утврђено је да је ЈЗУ Дома здравља \_\_\_\_\_\_\_\_\_\_\_\_\_ *(навести назив уколико постоји)* у граду/општини \_\_\_\_\_\_\_\_\_\_\_\_\_\_\_ једна од здравствених установа која према према плану прелази на трезорски систем пословања.

С циљем реализације овог Закључка, Скупштина града/општине \_\_\_\_\_\_\_\_\_\_\_\_\_\_ даје сагласност да се ЈЗУ Дома здравља \_\_\_\_\_\_\_\_\_\_\_\_\_ укључи у систем трезорског пословања, како је наведено у диспозитиву ове Одлуке.

Број:\_\_\_\_\_\_\_\_\_\_\_\_\_\_\_\_

Датум: \_\_\_\_\_\_\_\_\_\_\_\_\_\_\_\_\_\_\_\_\_\_ **Предсједник СО** \_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Још није донесен закључак Владе РС са дефинитивним списком здравствених установа које званично прелазе на трезорски систем пословања.

**Прилог 2: Примјери попуњених образаца за трезорско пословање буџетских корисника**

(из Упутства о форми, садржају и начину попуњавања образаца за трезорско пословање буџетских корисника)

**Образац број 1: Захтјев за набавку**

**Образац број 2: Група рачуна**

**Образац број 3: Група налога за књижење**

**Образац број 4: Добављач – представништво – банка**

**Образац број 5: Лична примања**

**Образац број 6: Купац**

**Образац број 7: Унос потраживања**